b'\n_START_ARTICLE_\nKauko R\xc3\xa4ike\n_START_PARAGRAPH_\nKauko R\xc3\xa4ike (vuoteen 1936 Rydberg, 30. kes\xc3\xa4kuuta 1923 Pori \xe2\x80\x93 11. marraskuuta 2005 Pori) oli suomalainen kuvanveist\xc3\xa4j\xc3\xa4 ja kulttuurivaikuttaja. H\xc3\xa4net tunnetaan Kankaanp\xc3\xa4\xc3\xa4n taidekoulun perustajana ja sen rehtorina sek\xc3\xa4 nonfiguratiivisen taiteen varhaisena edustajana Suomen kuvanveist\xc3\xa4jien joukossa._NEWLINE_Laivapuusep\xc3\xa4n perheeseen Porin Reposaaressa syntynyt R\xc3\xa4ike muutti perheens\xc3\xa4 mukana Helsinkiiin 1930-luvulla ja opiskeli Taideteollisuusopistossa vuosina 1947\xe2\x80\x931950. Vuonna 1952 R\xc3\xa4ike muutti Kankaanp\xc3\xa4\xc3\xa4h\xc3\xa4n ja aloitti ty\xc3\xb6skentelem\xc3\xa4\xc3\xa4n kuvaamataidonopettajana. Ensimm\xc3\xa4isen n\xc3\xa4yttelyns\xc3\xa4 h\xc3\xa4n piti Imatralla vuonna 1953. R\xc3\xa4ike korosti toiminnassaan usein maakunnallisuuden merkityst\xc3\xa4 suhteessa Helsinki-keskeisyyteen. H\xc3\xa4n kuului satakuntalaisista taiteilijoista koostuneeseen taiteilijaryhm\xc3\xa4\xc3\xa4n "100"._NEWLINE_Kauko R\xc3\xa4ike on tehnyt useita sankaripatsaita, muotokuvia, muistomerkkej\xc3\xa4 ja mitaleja. Vuonna 1965 h\xc3\xa4n oli perustamassa Kankaanp\xc3\xa4\xc3\xa4n taidekoulua ja toimi sen rehtorina vuoteen 1973 saakka. Professorin arvonimi R\xc3\xa4ikkeelle my\xc3\xb6nnettiin 1983. H\xc3\xa4nen puolisonsa oli kuvanveist\xc3\xa4j\xc3\xa4 ja taidemaalari Sinikka R\xc3\xa4ike. Taiteilijapariskunta lahjoitti vuonna 1995 Kankaanp\xc3\xa4\xc3\xa4n kaupungille l\xc3\xa4hes koko hallussaan olleen tuotantonsa, joka sijoitettiin Kankaanp\xc3\xa4\xc3\xa4n kaupunginmuseoon. Kokoelmaan kuuluu l\xc3\xa4hes 400 teosta. Vuonna 2009 pariskunnan poika Lauri R\xc3\xa4ike lahjoitti museolle lehtileikekokoelman, joka on miltei t\xc3\xa4ydellinen taiteilijapariskuntaa koskeva aineisto vuosilta 1950\xe2\x80\x932009. Materiaali valaisee Kankaanp\xc3\xa4\xc3\xa4n taidekoulun historiaa ja liittyy koko suomalaisen modernismin kehitykseen.'